ঐতিহাসিক রায় দিল কলকাতা হাইকোর্ট। এখন থেকে বিবাহিত মেয়েরাও কর্মরত অবস্থায় বাবা বা মায়ের মৃত্যু হলে তাঁদের চাকরিটি পাবেন। 
বীরভূমের নলহাটির বাসিন্দা পূর্ণিমা দাসের একটি মামলার সূত্রে এমন রায় দিল হাইকোর্ট। পূর্ণিমার বাবা ছিলেন গ্রাম পঞ্চায়েতের গ্রুপ ডি-এর কর্মী। তিনি কর্মরত অবস্থায় মারা গেলে পূর্ণিমা সেই চাকরিটি দাবি করেন। কিন্তু পঞ্চায়েত সেটা মেনে নেয়নি। এর পরই কলকাতা হাইকোর্টের দ্বারস্থ হন। আদালত পূর্ণিমাকে চাকরি দেওয়ার পক্ষেই রায় দেয়। কিন্তু সেই নির্দেশকে চ্যালেঞ্জ করে পঞ্চায়েত দফতর। তৎকালীন প্রধান বিচারপতি মঞ্জুলা চেল্লুর তিন বিচারপতির বিশেষ বেঞ্চ নির্মাণ করেন। 
সেই চ্যালেঞ্জের প্রেক্ষিতে বুধবার পূর্ণিমাকে চাকরি দেওয়ার পক্ষেই রায় দেয় কলকাতা হাইকোর্টের বিশেষ বেঞ্চ। প্রধান বিচারপতি নিশীথা মাত্রে, বিচারপতি দীপঙ্কর দত্ত ও বিচারপতি তপোব্রত চক্রবর্তীর বিশেষ বেঞ্চ বুধবার এই রায় ঘোষণা করেন। 
বেঞ্চের পক্ষ থেকে জানানো হয়, চাকরি করতে করতে বাবা বা মা যদি মারা যান, তা হলে সেই চাকরি পাবেন বিবাহিত মেয়েরাও। শ্রম দফতর ও পঞ্চায়েত দফতরের এই সংক্রান্ত যে নির্দেশিকা রয়েছে, সেখানে ‘বিবাহিত’ বা ‘অবিবাহিত’ এই শব্দবন্ধ বাদ দিয়ে দিতে হবে। কেবল মাত্র ছেলে অথবা মেয়ে উল্লেখ করলেই চলবে।